ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ. (ພາບ: baoquocte.vn)
ວກ.ອອນໄລ - ປີ 2017, ທົ່ວພັກ, ທົ່ວປວງຊົນ, ທົ່ວກອງທັບຫວຽດນາມເຮົາ ໄດ້ຮ່ວມຈິດຮ່ວມໃຈ ຮ່ວມແຮງກັນ ຜ່ານຜ່າຄວາມຫຍຸ້ງຍາກສິ່ງທ້າທາຍ, ບັນລຸຜົນສຳເລັດຫຼາຍຢ່າງທີ່ສຳຄັນ ຮອບດ້ານໃນທຸກຂົງເຂດ; ສ້າງປະຖົມປັດໄຈທີ່ສຳຄັນເພື່ອໃຫ້ບັນດາຂັ້ນ, ບັນດາຂະແໜງການ, ຊຸມຊົນທຸລະກິດ ແລະ ປະຊາຊົນໃນທົ່ວປະເທດ ສືບຕໍ່ຄວາມພະຍາຍາມ ສູ້ຊົນປະຕິບັດບັນດາເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມ ປີ 2018 ແລະ 5 ປີ 2016 - 2020 ຢ່າງສຳເລັດມີໄຊ ຕາມມະຕິຂອງພັກ ແລະ ມະຕິຂອງສະພາແຫ່ງຊາດ.
1- ນັບແຕ່ກອງປະຊຸມໃຫຍ່ຄັ້ງທີ XII ຂອງພັກມາເຖິງປະຈຸບັນ, ຄຽງຂ້າງກັບໂອກາດ ແລະຄວາມສະດວກດີຫຼາຍຢ່າງ, ປະເທດເຮົາກໍ່ຕ້ອງສືບຕໍ່ປະເຊີນໜ້າກັບຄວາມຫຍຸ້ງຍາກ ສິ່ງທ້າທາຍຫຼາຍປະການ. ທົ່ວພັກ, ທົ່ວປວງຊົນ ແລະທົ່ວກອງທັບເຮົາ ໄດ້ເປັນຈິດໜຶ່ງໃຈດຽວກົນ, ພະຍາຍາມສູ້ຊົນ, ກະຕືລືລົ້ນກັບວຽກງານ, ຕັດສິນໃຈປະຕິບັດບັນດາເປົ້າໝາຍ, ໜ້າທີ່ແຜນການປະຈຳປີ ແລະ 5 ປີ 2016 - 2020 ຢ່າງສຳເລັດມີໄຊ ຕາມບັນດາມະຕິຂອງພັກ ແລະ ຂອງສະພາແຫ່ງຊາດ.
ເບິ່ງລວມແລ້ວ ປີ 2017, ພວກເຮົາຮູ້ສຶກດີອົກດີໃຈທີ່ສຸດທີ່ສະພາບການເສດຖະກິດ-ສັງຄົມຂອງປະເທດໄດ້ມີການຜັນປ່ຽນຢ່າງຕັ້ງໜ້າ ແລະຮອບດ້ານໃນທຸກຂົງເຂດ; ບັນລຸແລະບັນລຸລື່ນລະດັບຄາດໝາຍທັງໝົດ 13/13 ຄາດໝາຍຕົ້ນຕໍ. ເສດຖະກິດມະຫາພາກມີຄວາມສະຖຽນລະພາບ, ເງິນເຟີ້ຖືກຄວບູຸມ; ບັນດາດຸນລະຍາໃຫຍ່ຂອງພື້ນຖານເສດຖະກິດໄດ້ຮັບປະກັນຂັ້ນພື້ນຖານ. ການສົ່ງອອກ, ການລົງທຶນໂດຍກົງຈາກຕ່າງປະເທດ, ການສ້າງວິສາຫະກິດໃໝ່ ລ້ວນແຕ່ບັນລຸລະດັບສູງ. ພາຍຫຼັງ 10 ປີແຫ່ງການເຂົ້າຮ່ວມອົງການການຄ້າໂລກ (WTO), ຍອດມູນຄ່າການສົ່ງອອກແລະນຳເຂົ້າຂອງຫວຽດນາມເພີ່ມຂຶ້ນ 4 ເທື່ອ, ບັນລຸເກືອບ 425 ຕື້ໂດລາສະຫະລັດ. ທຶນສຳຮອງເງິນຕາຕ່າງປະເທດເຖິງ 51,5 ຕື້ໂດລາສະຫະລັດ; ຕະຫຼາດຫຼັກຊັບລື່ນກາຍ 980 ຄະແນນ, ສູງທີ່ສຸດໃນຮອບ 10 ປີທີ່ຜ່ານມາ. ບັນດາຂະແໜງການ, ຂົງເຂດຕົ້ນຕໍໄດ້ຮັບການຟື້ນຟູ ແລະພັດທະນາເປັນຢ່າງດີ, ພິເສດແມ່ນອຸດສາປະກຳປຸງແຕ່ງ, ຜະລິດ; ການບໍລິການທ່ອງທ່ຽວ ດຶງດູດນັກທ່ອງທ່ຽວຕ່າງປະເທດໄດ້ເກືອບ 13 ລ້ານຄົນ, ເພີ່ມຂຶ້ນ 29,1%. ຂົງເຂດກະສິກຳເຖິງວ່າຖືກຜົນກະທົບຢ່າງໜັກໜ່ວງຈາກໄພທຳມະຊາດ, ພາຍຸລົມແດງ ໄພນ້ຳຖ້ວມກໍ່ຕາມ ແຕ່ກໍ່ໄດ້ເພີ່ມຂຶ້ນ 2,9%, ແລະມີມູນຄ່າສົ່ງອອກຫຼາຍກວ່າ 36 ຕື້ໂດລາສະຫະລັດ. ດ້ວຍລະດັບການເຕີບໂຕ ຈີດີພີ ບັນລຸ 6,81%, ສູງທີ່ສຸດນັບແຕ່ປີ 2007, ຫວຽດນາມໄດ້ຢູ່ໃນກຸ່ມປະເທດທີ່ມີການເຕີບໂຕ ຈີດີພີ ສູງທີ່ສຸດໃນພາກພື້ນແລະໃນໂລກ. ການປະຕິຮູບດ້ານການບໍລິຫານໄດ້ບັນລຸໝາກຜົນທີ່ຈະແຈ້ງ; ການຈັດອັນດັບສະພາບແວດລ້ອມການລົງທຶນທຸລະກິດຂອງປະເທດເຮົາເພີ່ມຂຶ້ນ 14 ຂັ້ນ, ຈາກລະດັບທີ 82 ຂຶ້ນເປັນທີ 68 ໃນ 190 ປະເທດ; ຄວາມສາມາດແຂ່ງຂັນເພີ່ມຂຶ້ນ 5 ຂັ້ນ, ຈາກລະດັບ 60 ຂຶ້ນເປັນທີ 55 ໃນ 137 ປະເທດແລະອານາເຂດ. ອົງການຈັດອັນດັບ Moody’s ໄດ້ຍົກລະດັບແງ່ຫວັງຂອງລະບົບທະນາຄານພານິດຫວຽດນາມຈາກ “ຄົງທີ” ຂຶ້ນ “ບວກ”. ຫຼາຍກຸ່ມບໍລິສັດຂະໜາດໃຫຍ່ໃນ ຈຳນວນ 500 ກຸ່ມບໍລິສັດໃຫຍ່ທີ່ສຸດໃນໂລກໄດ້ເລືອກເອົາຫວຽດນາມ ເພື່ອລົງທຶນພັດທະນາເປັນສູນກາງການຜະລິດພາກພື້ນ ແລະ ເຊື່ອມຕໍ່ໃນພວງພະນັງຄຸນຄ່າທົ່ວໂລກ. ຄວາມຕັດສິນໃຈຂອງຫວຽດນາມ ແລະບັນດາຜົນສຳເລັດສຳຄັນທີ່ບັນລຸໄດ້ນັ້ນ ໄດ້ສ້າງບັນຍາກາດເບີກບານມ່ວນຊື່ນໃນການລົງທຶນທຸລະກິດ ແລະໃນທົ່ວສັງຄົມ, ສ້າງຄວາມເຊື່ອໝັ້ນໃຫ້ນັກລົງທຶນ ແລະຊຸມຊົນທຸລະກິດ.
ພ້ອມກັນກັບໜ້າທີ່ຈຸດໜັກໃຈກາງຄືພັດທະນາເສດຖະກິດ, ພວກເຮົາໄດ້ເຮັດເປັນຢ່າງດີວຽກງານຮັບປະກັນຄວາມປອດໄພສັງຄົມ, ເບິ່ງແຍງດູແລຊີວິດການເປັນຢູ່ທາງດ້ານວັດຖຸແລະຈິດໃຈຂອງປະຊາຊົນ; ປົກປັກຮັກສາສະພາບແວດລ້ອມ, ຮັບມືກັບການປ່ຽນແປງສະພາບອາກາດ; ຮັບປະກັນຄວາມໝັ້ນຄົງທາງການເມືອງ, ຄວາມເປັນລະບຽບຮຽບຮ້ອຍແລະຄວາມປອດໄພທາງສັງຄົມ. ວຽກງານປ້ອງກັນແລະຕ້ານການສໍ້ລາດບັງຫຼວງ, ປະຕິບັດການປະຢັດ, ຕ້ານການຟຸມເຟືອຍ ໄດ້ຮັບການຜັນຂະຫຍາຍຢ່າງຂຸ້ນຂ້ຽວ ແລະບັນລຸຜົນຊັດເຈນ; ການສໍ້ລາດບັງຫຼວງທີ່ຮ້າຍແຮງບາງກໍລະນີຖືກສືບສວນ, ດຳເນີນຄະດີ ຕັດສິນຢ່າງເຂັ້ມງວດ, ບໍ່ມີເຂດຫວງຫ້າມ, ໄດ້ຮັບຄວາມເຫັນດີເຫັນພ້ອມສະໜັບສະໜູນຈາກປະຊາຊົນ. ພວກເຮົາຈັດຕັ້ງການເຄື່ອນໄຫວພົວພັນຕ່າງປະເທດທີ່ສຳຄັນໄດ້ຮັບຜົນສຳເລັດຫຼາຍຄັ້ງ, ໂດຍສະເພາະແມ່ນບັນດາການເຄື່ອນໄຫວຂັ້ນສູງ ແລະປີ ເອເປກ 2017, ປະກອບສ່ວນຍົກສູງສັກສີແລະບົດບາດຖານະຂອງຫວຽດນາມໃນເວທີສາກົນ. ມາເຖິງປະຈຸບັນ, ຫວຽດນາມໄດ້ສ້າງການພົວພັນທາງການທູດກັບ 185 ປະເທດ, ສ້າງຂອບພົວພັນຄູ່ຮ່ວມມືຍຸດທະສາດ ແລະຄູ່ຮ່ວມມືຮອບດ້ານກັບ 26 ປະເທດ, ໃນນັ້ນມີ 5 ປະເທດສະມາຊິກຖາວອນຂອງສະພາຄວາມໝັ້ນຄົງແຫ່ງສະຫະປະຊາຊາດ; ມີການພົວພັນເສຖະກິດກັບ 224 ປະເທດແລະອານາເຂດ.
ຄຽງຄູ່ກັບໝາກຜົນທີ່ຍາດມາໄດ້ນັ້ນ ພວກເຮົາກໍ່ຍອມຮັບໂດຍກົງວ່າພື້ນຖານເສດຖະກິດປະເທດເຮົາຍັງມີຈຸດອ່ອນ ແລະຂໍ້ຈຳກັດຫຼາຍຢ່າງ. ລະບຽບວິໄນ, ຂໍ້ກຳນົດ, ປະສິດທິພາບ ປະສິດທິຜົນຂອງການຊີ້ນຳຄຸ້ມຄອງບໍລິຫານ, ປະຕິບັດກົດໝາຍ ບໍ່ໄດ້ຕາມຄວາມຕ້ອງການ. ລັດຖະບານໄດ້ຊີ້ນຳຢ່າງຂຸ້ນຂ້ຽວ ແຕ່ການຜັນປ່ຽນຢູ່ຫຼາຍຂະແໜງການ, ຫຼາຍຂັ້ນຍັງຊ້າ ແລະ ຍັງມີສະພາບ “ຂັ້ນເທິງຮ້ອນ, ຂັ້ນລຸ່ມເຢັນ”, “ຂັ້ນເທິງສັ່ງ, ຂັ້ນລຸ່ມບໍ່ຟັງຄວາມ”. ການຈັດວາງຄືນໃໝ່ໂຄງປະກອບເສດຖະກິດຕິດກັບການປ່ຽນແປງໃໝ່ຮູບແບບການເຕີບໂຕ, ຄຸນນະພາບ, ປະສິດທິຜົນ ແລະຄວາມສາມາດແຂ່ງຂັນ ບໍ່ຕອບສະໜອງໄດ້ຄວາມຕ້ອງການ. ການຫັນເປັນຫຸ້ນສ່ວນຕໍ່ວິສາຫະກິດແຫ່ງລັດ, ການຖອນທຶນຂອງລັດອອກຈາກວິສາຫະກິດ ຍັງຊ້າ; ການລົງທຶນພາກລັດຍັງກະແຈກກະຈ່າຍ, ປະສິດທິຜົນຕ່ຳ, ເບີກຈ່າຍຊ້າ; ການຄຸ້ມຄອງ, ນຳໃຊ້ຊັບສິນ, ການໃຊ້ຈ່າຍຂອງລັດ ຖືກສິ້ນເປືອງຟຸມເຟືອຍຫຼາຍ; ການຈັດວາງຄືນໃໝ່ງົບປະມານຂອງລັດ ແລະຫົວໜ່ວຍພາລະກິດຂອງລັດ ຍັງພົບຄວາມຫຍຸ້ງຍາກຫຼາຍປະການ. ລະດັບວິທະຍາສາດເຕັກໂນໂລຊີ ເບິ່ງລວມຍັງຕ່ຳ; ຜະລິດຕະພັນ, ຂະແໜງການທີ່ມີຄວາມສາມາດແຂ່ງຂັນ ບໍ່ຫຼາຍ, ເຄື່ອງໝາຍສິນຄ້າທີ່ມີຊື່ສຽງໃນພາກພື້ນແລະໃນໂລກກໍ່ບໍ່ຫຼາຍ. ເສດຖະກິດເອກະຊົນເຖິງວ່າໄດ້ເພີ່ມຂຶ້ນຢ່າງໄວທາງດ້ານປະລິມານ, ແຕ່ຄຸນນະພາບ ປະສິດທິຜົນການເຄື່ອນໄຫວບໍ່ສູງ, ການເຊື່ອມຕໍ່ກັບຂົງເຂດທີ່ມີການລົງທຶນຈາກຕ່າງປະເທດກໍ່ຍັງອ່ອນແອ.
ບັນດາຂົງເຂດວັດທະນະທຳ, ສັງຄົມ, ສະພາບແວດລ້ອມ ຍັງມີຄວາມຮ້ອນເຄືອງ, ໂດຍສະເພາະແມ່ນຄວາມບໍ່ປອດໄພທາງດ້ານສະບຽງອາຫານ, ມົນລະພິດສິ່ງແວດລ້ອມ, ໂລຄາພະຍາດ, ຄວາມຮຸນແຮງໃນຄອບຄົວ, ການລ່ວງລະເມີດເດັກ, ວຽກເຮັດງານທຳໃຫ້ຊາວໜຸ່ມ ແລະໃຫ້ຜູ້ຫາກໍ່ຮຽນຈົມມະຫາວິທະຍາໄລ... ສະພາບຄວາມສະຫງົບປອດໄພທາງສັງຄົມ, ອາດຊະຍາກຳໃນຫຼາຍແຫ່ງ ຍັງຜັນປ່ຽນຢ່າງສັບສົນ; ການຮັກສາຄວາມປອດໄພ, ຄວາມໝັ້ນຄົງດ້ານການສື່ສານຕາມເຄືອຂ່າຍ ບໍ່ມີປະສິດທິພາບ; ຍັງມີຂ່າວຮ້າຍຂ່າວບໍ່ດີ, ຂ່າວບໍ່ເປັນຄວາມຈິງ, ໃສ່ຮ້າຍປ້າຍສີ, ເປັນພິດເປັນໄພ ໄດ້ເປັນຜົນສະທ້ອນເຖິງແນວຄິດ ແລະຄວາມຄິດເຫັນຂອງປະຊາຊົນ.
ສະພາບການລະເມີດກົດໝາຍ, ສໍ້ລາດບັງຫຼວງ ຍັງເກີດຂຶ້ນຢູ່ຫຼາຍແຫ່ງ; ການເກັບຄືນຊັບສິນທີ່ຖືກສໍ້ລາດບັງຫຼວງ, ຊັບສິນທີ່ຖືກລັກໂລບ ຍັງຕ່ຳຫຼາຍ, ບໍ່ໄດ້ຕາມຄວາມຕ້ອງການ. ບາງກະຊວງ, ຂະແໜງການ, ທ້ອງຖິ່ນ ບໍ່ເອົາໃຈໃສ່ພຽງພໍເຖິງວຽກງານແກ້ໄຂການຮ້ອງທຸກ, ການກ່າວໂທດ; ຍັງປະໃຫ້ເກີດ “ຈຸດຮ້ອນ” ຕ່າງໆທີ່ກໍ່ໃຫ້ເກີດຄວາມວຸ່ນວາຍ, ທຳລາຍຄວາມປອດໄພທາງສັງຄົມ. ການຈັດຕັ້ງກົງຈັກຂອງຫຼາຍສຳນັກງານອົງການຍັງພະລຸງພະລັງ, ບໍ່ກະທັດລັດ, ເຄື່ອນໄຫວບໍ່ມີປະສິດທິຜົນ. ລະດັບຄວາມຮູ້ຄວາມສາມາດ, ຄຸນນະພາບຂອງພະນັກງານ, ລັດຖະກອນພາກສ່ວນໜຶ່ງ ຍັງອ່ອນ. ລັດຖະກອນຫຼາຍຄົນບໍ່ເຮັດຫຼ້ອນໜ້າທີ່ຄວາມຮັບຜິດຊອບຂອງຕົນ, ລະບຽບວິໄນບໍ່ເຂັ້ມງວດ; ມີກໍລະນີຫຍໍ້ທໍ້, ສໍ້ລາດບັງຫຼວງ, ລະເມີດກົດໝາຍຢ່າງຮ້າຍແຮງ.
2- ໃນສະພາບການທີ່ມີຄວາມຫຍຸ້ງຍາກຫຼາຍຢ່າງ, ການຜັນປ່ຽນສະພາບອາກາດເກີດຂຶ້ນໄວກວ່າການຄາດຄະເນ, ໄພທຳມະຊາດ, ພາຍຸລົງແດງ, ໄພນ້ຳຖ້ວມກໍ່ຄວາມເສຍຫາຍໜັກໜ່ວງນັ້ນ ບັນດາຜົນສຳເລັດທີ່ບັນລຸໄດ້ໃນປີ 2017 ພາຍໃຕ້ການນຳພາຂອງພັກ ເປັນຂໍ້ພິສູດເຖິງຄວາມພະຍາຍາມທີ່ຍິ່ງໃຫຍ່ຂອງທົ່ວທັງລະບົບການເມືອງ, ຂອງບັນດາຂັ້ນ, ບັນດາຂະແໜງການ, ຊຸມຊົນທຸລະກິດ ແລະປະຊາຊົນໃນທົ່ວປະເທດ. ພວກເຮົາໄດ້ເສີມຂະຫຍາຍກຳລັງແຮງສັງລວມ, ຄວາມສາມັກຄີ, ຄວາມເປັນເອກະສັນ, ປະຊາທິປະໄຕ, ການປ່ຽນແປງໃໝ່ປະດິດສ້າງ, ແກ້ໄຂບັນດາບັນຫາພຶດຕິກຳຢ່າງທັນການ ສອດຄ່ອງ ແທດເໝາະຕົວຈິງ, ປະຕິບັດບັນດາແຜນນະໂຍບາຍ, ແນວທາງ, ນະໂຍບາຍພັດທະນາເສດຖະກິດ-ສັງຄົມ ຢ່າງມີປະສິດທິຜົນ.
ສູນກາງພັກໄດ້ປະກາດໃຊ້ຢ່າງທັນການບັນດາມະຕິກ່ຽວກັບການປັບປຸງບູລະນະລະບຽບກົດໝາຍເສດຖະກິດຕະຫຼາດ ກຳນົດທິດສັງຄົມນິຍົມ, ຈັດວາງຄືນໃໝ່ໂຄງປະກອບເສດຖະກິດຕິດກັບການປ່ຽນແປງໃໝ່ຮູບແບບການເຕີບໂຕ, ເຊື່ອມໂຍງກັບເສດຖະກິດສາກົນ, ຈັດວາງຄືນໃໝ່ວິສາຫະກິດແຫ່ງລັດ, ພັດທະນາເສດຖະກິດເອກະຊົນໃຫ້ກາຍເປັນກຳລັງໜູນທີ່ສຳຄັນຂອງພື້ນຖານເສດຖະກິດ, ປ່ຽນແປງໃໝ່ໜ່ວຍງານພາລະກິດບໍລິການຂອງລັດ, ເພີ່ມທະວີວຽກງານປົກປັກຮັກສາ, ເບິ່ງແຍງດູແລ, ຍົກສູງສຸຂະພາບຂອງປະຊາຊົນ, ວຽກງານປະຊາກອນໃນສະພາບການໃໝ່, ປ່ຽນແປງໃໝ່ ຈັດຕັ້ງສັບຊ້ອນກົງຈັກຂອງລະບົບການເມືອງໃຫ້ກະທັດລັດ, ເຄື່ອນໄຫວມີປະສິດທິພາບ ແລະມີປະສິດທິຜົນ. ການຜັນຂະຫຍາປະຕິບັດ, ນຳເອົາມະຕິເຫຼົ່ານີ້ເຂົ້າສູ່ຊີວິດຕົວຈິງ ໄດ້ປະກອບສ່ວນສຳຄັນເຂົ້າໃນການແກ້ຂອດປຶກຕັນຕ່າງໆຂອງການເຕີບໂຕ, ຊຸກຍູ້ການພັດທະນາຂົງເຂດຕ່າງໆຂອງຊີວິດ-ສັງຄົມ.
ລັດຖະບານ, ຄະນະພັກຂັ້ນຕ່າງໆ, ບັນດາກະຊວງ ຂະແໜງການ ທ້ອງຖິ່ນ ໄດ້ເປັນເຈົ້າການແລະຕັ້ງໜ້າຜັນຂະຫຍາຍປະຕິບັດບັນດາມະຕິຂອງພັກ ຂອງສະພາແຫ່ງຊາດ ດ້ວຍບັນດາໂຄງການປະຕິບັດງານ ແລະແຜນການລະອຽດ, ກຳນົດແຈ້ງບັນດາເປົ້າໝາຍ ໜ້າທີ່ ວິທີແກ້ໄຂ, ໜູນໃຊ້ບັນດາແຜນນະໂຍບາຍ ນະໂຍບາຍຢ່າງປະດິດສ້າງ ໄຫວພິບ ໃນພຶດຕິກຳແຫ່ງການນຳພາ ຄຸ້ມຄອງ ຊີ້ນຳການດຳເນີນງານ. ພິເສດ, ລັດຖະບານໄດ້ມີການປ່ຽນແປງໃໝ່ໃນການຊີ້ນຳການດຳເນີນງານ; ສົ່ງເສີມຂະບວນການເລີ່ມຕົ້ນທຸລະກິດ, ປ່ຽນແປງໃໝ່ປະດິດສ້າງໃນທົ່ວສັງຄົມ; ຕັ້ງໝັ້ນໃນເປົ້າໝາຍທີ່ໄດ້ວາງອອກມາ, ສ້າງແຜນການເຕີບໂຕໃນແຕ່ລະໄຕມາດໃຫ້ແຕ່ລະຂະແໜງການ, ແຕ່ລະຂົງເຂດ ແລະຈັດຕັ້ງປະຕິບັດຢ່າງຂຸ້ນຂ້ຽວ; ຈັດຕັ້ງກອງປະຊຸມສຳມະນາຫົວຂໍ້ພິເສດຫຼາຍຄັ້ງ ເພື່ອປຶກສາສົນທະນາກ່ຽວກັບບັນດາມາດຕະການລະອຽດ, ແກ້ໄຂຄວາມຫຍຸ້ງຍາກ; ຫຼຸດຜ່ອນເຮັດໃຫ້ຂັ້ນຕອນການບໍລິຫານກາຍເປັນງ່າຍດາຍ, ຫຼຸດຜ່ອນຄ່າໃຊ້ຈ່າຍຂອງປະຊາຊົນ ແລະວິສາຫະກິດ; ມີມາດຕະການຮີບດ່ວນ ແລະຍາວນານເພື່ອຄ່ອງຕົວກັບການປ່ຽນແປງສະພາບອາກາດ, ໂດຍສະເພາດແມ່ນຢູ່ເຂດທົ່ງພຽງແມ່ນ້ຳຂອງພາກໃຕ້ຫວຽດນາມ; ເປັນເຈົ້າການໃນການປ້ອງກັນ ຕ້ານພາຍຸນ້ຳຖ້ວມ ແລະແກ້ໄຂຜ່ານຜ່າຄວາມເສຍຫາຍຫຼັງຈາກໄພພາຍຸນ້ຳຖ້ວມ; ຈັດການແກ້ໄຂບັນດາໂຄງການທີ່ບໍ່ມີປະສິດທິຜົນ ຖືກຫຼຸບທຶນ ຖືກເສຍຫາຍສິ້ນເປືອງຫຼາຍ ແລະຊີ້ນຳບັນດາທ້ອງຖິ່ນກຳຈັດແກ້ໄຂສະພາບການທຳລາຍປ່າ, ຂຸດຄົ້ນດິນຊາຍຫິນກວດຜິດກົດໝາຍ; ສຸມໃສ່ປັບປຸງລະບຽບວິໄນ; ເສີມຂະຫຍາຍບົດບາດຂອງໜ່ວຍງານຊຸກຍູ້ປະຕິບັດໜ້າທີ່ທີ່ລັດຖະບານ ແລະນາຍົກລັດຖະມົນຕີມອບໝາຍໃຫ້ ສຳລັບບັນດາກະຊວງ, ຂະແໜງການ, ທ້ອງຖິ່ນ; ຕິດຕາມຢ່າງໃກ້ຊິດ, ຄົ້ນເຜີຍແລະແກ້ໄຂຢ່າງທັນການ ບັນດາບັນຫາສັງຄົມທີ່ຮ້ອນເຄືອງ; ກຳຈັດແກ້ໄຂສະພາບການກີນເຫຼົ້າກິນເບຍໃນເວລາເຮັດວຽກ, ການນຳໃຊ້ລົດໂອໂຕຂອງລັດ, ການມອບປ້າຍສີຂຽວໃຫ້ລົດໂອໂຕຂອງວິສາຫະກິດ, ແກ້ໄຂການບໍລິຈາກຍານພາຫະນະຂອງວິສາຫະກິດ..., ຮັບປະກັນຄວາມເປີດເຜີຍ, ໂປ່ງໃສ, ສ້າງຄວາມໄວ້ວາງໃຈຂອງປະຊາຊົນ.
ຜ່ານພຶດຕິກຳແຫ່ງການພັດທະນາປະເທດທາງດ້ານຕ່າງໆໃນປີ 2017, ພວກເຮົາຖອດຖອນບົດຮຽນທີ່ປະເສີດຫຼາຍຢ່າງ ກ່ຽວກັບການນຳພາຄຸ້ມຄອງ, ຊີ້ນຳການດຳເນີນງານ ແລະຈັດຕັ້ງປະຕິບັດ. ສິ່ງທີ່ສຳຄັນເປັນພິເສດແມ່ນ ຕ້ອງມີຄວາມຕັດສິນໃຈການເມືອງສູງ, ມີຄວາມເຫັນດີເຫັນພ້ອມໃນທົ່ວພັກ, ທົ່ວປວງຊົນ, ທົ່ວກອງທັບ; ຄວາມເດັດດ່ຽວແລະລະບຽບວິໄນເຂັ້ມງວດໃນການນຳພາ ຊີ້ນຳດຳເນີນງານຂອງບັນດາຂັ້ນ ບັນດາຂະແໜງການ, ພິເສດແມ່ນການປ່ຽນແປງໃໝ່ໃນການເຄື່ອນໄຫວຂອງລັດຖະບານ, ກຳນົດທິດທາງ ຈຸດສຸມ ຈຸໜັກໃຈການຢ່າງຖືກຕ້ອງ, ເຊັ່ນສຸມໃສ່ພັດທະນາກະສິກຳເຕັກໂນໂລຊີສູງ, ອຸດສາຫະກຳປຸງແຕ່ງ ຜະລິດ, ຊຸກຍູ້ການປ່ຽນແປງໃໝ່ປະດິດສ້າງ, ພັດທະນາວິສາຫະກິດ... ພ້ອມກັນນັ້ນ, ການພັດທະນາເສດຖະກິດຕ້ອງຕິດແໜ້ນກັບການພັດທະນາວັດທະນະທຳ, ປະຕິບັດຄວາມກ້າວໜ້າແລະຍຸຕິທຳທາງສັງຄົມ, ປົກປັກຮັກສາສະພາບແວດລ້ອມ ແລະ ເຮັດເປັນຢ່າງດີວຽກງານປ້ອງກັນປະເທດ, ປ້ອງກັນຄວາມສະຫລົບ ແລະການຕ່າງປະເທດ.
3- ປີ 2018 ແມ່ນປີຫົວລ້ຽວຫົວຕໍ່ໃນການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ແລະມະຕິຂອງສະພາແຫ່ງຊາດ ກ່ຽວກັບແຜນການພັດທະນາເສດຖະກິດ-ສັງຄົມ 5 ປີ 2016 - 2020. ສະພາບການໂລກແລະພາກພື້ນສືບຕໍ່ມີຄວາມສະດວກແລະຄວາມຫຍຸ້ງຍາກ, ສິ່ງທ້າທາຍທີ່ແຊກຊ້ອນກັນ. ສັນຕິພາບ, ການຮ່ວມມື ແລະການພັດທະນາແມ່ນທ່າອຽງຫຼັກ, ແຕ່ຄວາມເຄັ່ງຕຶງທາງພູມິສາດ-ການເມືອງ, ການກໍ່ການຮ້າຍ, ການປະທະກັນ ຍັງເກີດຂຶ້ນຢູ່ຫຼາຍແຫ່ງ. ເສດຖະກິດໂລກຖືກຄາດຄະເນວ່າຈະເຕີບໂຕສູງກວ່າປີ 2017 ແຕ່ກໍ່ມີຄວາມສ່ຽງຫຼາຍຢ່າງ. ລັດທິປົກປ້ອງການຜະລິດພາຍໃນຍັງເພີ່ມຂຶ້ນຢູ່ຫຼາຍປະເທດ, ພາກພື້ນ. ການເຊື່ອມຕໍ່ເສດຖະກິດ ການຄ້າ, ການລົງທຶນ ສືບຕໍ່ໄດ້ຮັບການຍູ້ແຮງ, ແຕ່ກໍ່ຍັງມີສິ່ງກີດຂວາງ, ຄວາມແຕກຕ່າງກັນຫຼາຍ. ພາກພື້ນອາຊີ-ປາຊີຟິກສືບຕໍ່ເປັນສູນກາງແຫ່ງການພັດທະນາຢ່າງຂະຫຍັນຂັນເຄື່ອນ, ແຕ່ກໍ່ເປັນໜຶ່ງໃນບັນດາຈຸດສຸມແຫ່ງການແຂ່ງຂັນທາງດ້ານພູມິຍຸດທະສາດທີ່ເຄັ່ງຮ້ອນ. ບັນດາສິ່ງທ້າທາຍຕໍ່ຄວາມປອດໄພທີ່ບໍ່ເປັນແບບດັ້ງເດີມພ້ອມບັນດາປະກົດການໃໝ່ຂອງມັນ ສືບຕໍ່ວາງຫຼາຍບັນຫາອອກມາ ຊຶ່ງບັນດາປະເທດຕ້ອງຮັບມື. ວິທະຍາສາດ-ເຕັກໂນໂລຊີພັດທະນາຢ່າງແຂງແຮງພາຍໃນກະແສຟອງປະຕິວັດອຸດສາຫະກຳ 4.0, ຊຶ່ງໄດ້ສົ່ງຜົນກະທົບນັບມື້ນັບເລິກເຊິ່ງ ຫຼາຍດ້ານເຖິງທຸກໆປະເທດ, ສ້າງກຳລັງໜູນໃໝ່ໃຫ້ແກ່ການພັດທະນາເສດຖະກິດ, ຍົກສູງຄວາມສາມາດແຂ່ງຂັນ, ແຕ່ກໍ່ໄດ້ວາງສິ່ງທ້າທາຍຫຼາຍປະການພ້ອມຫຼາຍບັນຫາທີ່ຈະຕ້ອງແກ້ໄຂທາງດ້ານການເມືອງ, ເສດຖະກິດ, ວັດທະນະທຳ, ສັງຄົມ, ການປ້ອງກັນປະເທດ, ປ້ອງກັນຄວາມສະຫງົບ, ການຕ່າງປະເທດ.
ຢູ່ໃນປະເທດ, ພວກເຮົາໄດ້ສືບທອດບັນດາຜົນສຳເລັດອັນໃຫຍ່ຫຼວງ ທີ່ມີຄວາມໝາຍປະຫວັດສາດຂອງ 30 ປີແຫ່ງການປ່ຽນແປງໃໝ່, ທ່າອຽງແຫ່ງການພັດທະນາທີ່ດີໃນດ້ານຕ່າງໆຂອງປີ 2017 ພ້ອມກັບສະພາບການການເມືອງ-ສັງຄົມທີ່ເປັນປົກກະຕິ, ແຕ່ບັນດາສິ່ງຄົງຄ້າງ, ຈຸດອ່ອນພາຍໃນພື້ນຖານເສດຖະກິດສືບຕໍ່ສະແດງອອກຢ່າງແຈ້ງຊັດ; ໜີ້ເສຍ, ໜີ້ສາທາລະນະສູງຕິດກັບລະດັບທີ່ອະນຸຍາດໃຫ້, ຂອບເຂດສຳຮອງຂອງນະໂຍບາຍງົບປະມານ, ເງິນຕາ ນັບມື້ນັບຖືກຮັດແຄບເຂົ້າ, ໃນຂະນະນັ້ນ ຄວາມຕ້ອງການແຫຼ່ງພະລັງສຳລັບການລົງທຶນພັດທະນາ, ຮັບປະກັນຄວາມປອດໄພທາງສັງຄົມ, ການປ້ອງກັນຊາດ ປ້ອງກັນຄວາມສະຫງົບແມ່ນຫຼາຍທີ່ສຸດ; ການປ່ຽນແປງສະພາບອາກາດ, ໄພທຳມະຊາດ, ໄພແຫ້ງແລ້ງ, ພາຍຸນ້ຳຖ້ວມ, ນ້ຳເຄັມຊຶມເຂົ້າດິນນາ,…ສືບຕໍ່ຜັນປ່ຽນຢ່າງສັບສົນ.
ເພື່ອປະຕິບັດເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມປີ 2018 ຢ່າງສຳເລັດມີໄຊ ຕາມບົດສະຫຼຸບຂອງສູນກາງພັກ ແລະມະຕິຂອງສະພາແຫ່ງຊາດ, ລັດຖະບານໄດ້ວາງທິດນຳ “ລະບຽບວິໄນ, ຊື່ສັດສຸຈະລິດ, ເຄື່ອນໄຫວປະຕິບັດ, ປະດິດສ້າງ, ປະສິດທິຜົນ” ແລະກຳນົດຈຸດໜັກໃຈກາງຂອງການຊີ້ນຳດຳເນີນງານແມ່ນ: “ສືບຕໍ່ຮັກສາສະຖຽນລະພາບຂອງເສດຖະກິດມະຫາພາກ, ສ້າງການຫັນປ່ຽນຢ່າງຈະແຈ້ງ ມີເນື້ອແທ້ໃນການປະຕິບັດບັນດາການບຸກທະລຸຍຸດທະສາດ, ຈັດວາງຄືນໃໝ່ໂຄງປະກອບເສດຖະກິດ ຕິດກັບການປ່ຽນແປງໃໝ່ຮູບແບບການເຕີບໂຕ, ຍົກສູງສະມັດຕະພາບ ຄຸນນະພາບ ປະສິດທິຜົນ ແລະຄວາມສາມາດແຂ່ງຂົນ; ສົ່ງເສີມການປ່ຽນແປງໃໝ່ປະດິດສ້າງ, ການລິເລີ່ມທຸລະດິດ, ພັດທະນາວິສາຫະກິດ, ຊຸກຍູ້ການເຕີບໂຕເສດຖະກິດ. ປະຕິບັດການປະຕິຮູບການບໍລິຫານຢ່າງຂຸ້ນຂ້ຽວ; ເພີ່ມທະວີລະບຽບວິໄນ, ຍົກສູງປະສິດທິພາບ ປະສິດທິຜົນ ຂອງການປະຕິບັດກົດໝາຍ ແລະການນຳພາ ຊີ້ນຳດຳເນີນງານ ຢູ່ທຸກຂະແໜງການ, ທຸກຂັ້ນ. ຍູ້ແຮງການປ້ອງກັນ ແລະຕ້ານການສໍ້ລາດບັງຫຼວງ, ການຟຸມເຟືອຍ. ເອົາໃນໃສ່ເປັນສຳຄັນເຖິງ ບັນດາໜ້າທີ່ພັດທະນາວັດທະນະທຳ, ສັງຄົມ; ປະຕິບັດປະຊາທິປະໄຕ ແລະຍຸຕິທຳທາງສັງຄົມ, ຍົກສູງຊີວິດການເປັນຢູ່ ຂອງປະຊາຊົນ; ປົກປັກຮັກສາສະພາບແວດລ້ອມ, ປ້ອງກັນແລະຕ້ານໄພທຳມະຊາດ, ຮັບມືກັບການປ່ຽນແປງສະພາບອາກາດ; ຮັບປະກັນການປ້ອງກັນປະເທດ ແລະການປ້ອງກັນຄວາມໝັ້ນຄົງ ຂອງຊາດ; ຍົກສູງປະສິດທິຜົນ ຂອງການພົວພັນຕ່າງປະເທດ, ເຊື່ອມໂຍງສາກົນ; ຮັກສາສະພາບແວດລ້ອມແຫ່ງສັນຕິພາບ ສະຖຽນລະພາບ ເພື່ອພັດທະນາປະເທດ.
ລັດຖະບານໄດ້ປະກາດໃຊ້ແລະຮຽກຮ້ອງໃຫ້ບັນດາກະຊວງ, ຂະແໜງການ, ທ້ອງຖິ່ນສຸມໃສ່ຜັນຂະຫຍາຍປະຕິບັດໃຫ້ໄດ້ເປັນຢ່າງດີ ມະຕິເລກທີ 01/NQ-CP, ວັນທີ 1 ກຸມພາ 2018, ກ່ຽວກັບບັນດາໜ້າທີ່, ວິທີແກ້ຕົ້ນຕໍໃນການປະຕິບັດແຜນການພັດທະນາເສດຖະກິດ-ສັງຄົມ ແລະແຜນງົບປະມານແຫ່ງລັດປີ 2018. ນີ້ເປັນຄັ້ງທຳອິດໃນຫຼາຍປີທີ່ຜ່ານມາ ເຊິ່ງມະຕິໄດ້ຮັບການກໍ່ສ້າງຂຶ້ນບົນຈິດໃຈແຫ່ງການປ່ຽນແປງໃໝ່ທັງດ້ານວິທີ ຮູບການ ແລະ ເນື້ອໃນ, ຮັບປະກັນຈຸດໜັກ ໃຈກາງ ກະທັດລັດ, ມີເປົ້າໝາຍ ລະດັບຄາດໝາຍທີ່ລະອຽດ; ຫຼຸດຜ່ອນບັນດາເນື້ອໃນທີ່ພົວພັນເຖິງໜ້າທີ່ເປັນປະຈຳຂອງຂະແໜງການ, ຂອງຂັ້ນ; ພ້ອມກັນນັ້ນກໍ່ເອົາໃຈໃສ່ເຖິງວຽກງານຈັດຕັ້ງຜັນຂະຫຍາຍ, ຕິດຕາມ, ຕີລາຄາ, ກວດກາ, ຕິດຕາມກວດກາການປະຕິບັດ. ໃນນັ້ນ, ເອົາໃຈໃສ່ເປັນສຳຄັນເຖິງບາງທິດທາງໃຫຍ່ທີ່ມີລັກສານະສອດຮ້ອຍຕະຫຼອດວຽກງານຊີ້ນຳ, ກຳກັບດູແລຂອງລັດຖະບານຕໍ່ບັນດາຂັ້ນ, ບັນດາຂະແໜງການ:
ທີໜຶ່ງ, ສຸມໃສ່ຄົ້ນຄວ້າ, ຊາບຊຶມບັນດາມະຕິຂອງສູນກາງພັກ, ສະພາແຫ່ງຊາດຢ່າງເລິກເຊິ່ງ ແລະຈັດຕັ້ງປະຕິບັດບັນດາມະຕິເຫຼົ່ານັ້ນໃຫ້ໄດ້ເປັນຢ່າງດີ, ໂດຍສະເພາະແມ່ນ ກ່ຽວກັບການປັບປຸງບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ, ຈັດວາງຄືນໃໝ່ໂຄງປະກອບເສດຖະກິດຕິດກັບການປ່ຽນແປງໃໝ່ຮູບແບບການເຕີບໂຕ, ເຊື່ອມໂຍງເສດຖະກິດສາກົນ, ຈັດວາງຄືນໃໝ່ໂຄງປະກອບວິສາຫະກິດແຫ່ງລັດ, ພັດທະນາເສດຖະກິດເອກະຊົນໃຫ້ກາຍເປັນກຳລັງໜູນທີ່ສຳຄັນໜຶ່ງຂອງພື້ນຖານເສດຖະກິດ, ປ່ຽນແປງໃໝ່ໜ່ວຍງານພາລະກິດບໍລິການຂອງລັດ, ເພີ່ມທະວີວຽກງານປົກປັກຮັກສາ, ເບິ່ງແຍງດູແລ, ຍົກສູງສຸຂະພາບຂອງປະຊາຊົນ ແລະ ວຽກງານປະຊາກອນໃນສະພາບການໃໝ່. ນີ້ແມ່ນບັນດາບັນຫາທີ່ສຳຄັນ, ສຳຄັນພິເສດສຳລັບການປະຕິບັດໜ້າທີ່ຈຸດໜັກພັດທະນາເສດຖະກິດ-ສັງຄົມທີ່ກອງປະຊຸມໃຫຍ່ຄັ້ງທີ XII ຂອງພັກວາງອອກມາ.
ພາກຄົວຈິງໄດ້ໃຫ້ເຫັນວ່າ, ມະຕິຈະເຂົ້າສູ່ຊີວິດການເປັນຢູ່ໄດ້ຫຼືບໍ່ນັ້ນ ແມ່ນຕ້ອງອາໄສຄວາມມານະພະຍາຍາມຂອງລະບົບການເມືອງທັງໝົດໃນການຈັດຕັ້ງປະຕິບັດມະຕິ. ລັດຖະບານຮຽກຮ້ອງຂັ້ນຕ່າງໆ ແລະຂະແໜງການຕ່າງໆ, ໂດຍສະເພາະຫົວໜ້າສຳນັກງານອົງການ ກົມກອງຕ່າງໆ ຈົ່ງສືບຕໍ່ເສີມຂະຫຍາຍຍິ່ງກວ່າອີກບົດບາດແລະຄວາມຮັບຜິດຊອບສ່ວນບຸກຄົນ ເພື່ອພ້ອມກັບຄະນະພັກ, ອຳນາດການປົກຄອງ ຊີ້ນຳນຳພາການຈັດຕັ້ງປະຕິບັດໃຫ້ໄດ້ເປັນຢ່າງດີ ບັນດາແຜນນະໂຍບາຍ ແນວທາງຂອງພັກ, ນະໂຍບານ ກົດໝາຍຂອງລັດ, ນຳເອົາມະຕິກອງປະຊຸມໃຫຍ່ຄັ້ງທີ XII ຂອງພັກເຂົ້າສູ່ຊີວິດຕົວຈິງ, ສ້າງບັນຍາກາດໃໝ່ໃນທົ່ວພັກ, ທົ່ວປວງຊົນ, ທົ່ວກອງທັບ ເພື່ອປະຕິບັດບັນດາເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມຢ່າງສຳເລັດມີໄຊ.
ທີສອງ, ເພີ່ມທະວີການຮັກສາສະຖຽນລະພາບຂອງເສດຖະກິດມະຫາພາກ, ປັບປຸງສະພາບແວດລ້ອມການລົງທຶນທຸລະກິດ, ຊຸກຍູ້ການເຕີບໂຕເສດຖະກິດ. ກຳກັບດຳເນີນນະໂຍບາຍເງິນຕາຢ່າງເປັນເຈົ້າການ, ໄຫວພິບ, ລະມັດລະວັງ ໂດຍສົມທົບຢ່າງແໜ້ນແຟ້ນກັບນະໂຍບາຍງົບປະມານ ແລະບັນດານະໂຍບາຍອື່ນ. ຮັດແໜ້ນລະບຽບວິໄນດ້ານການເງິນ - ງົບປະມານແຫ່ງລັດຢູ່ທຸກຂະແໜງການ, ທຸກຂັ້ນ. ຍູ້ແຮງການສົ່ງອອກຕິດກັບການສ້າງເຄື່ອງໝາຍສິນຄ້າຫວຽດນາມ, ສູ້ຊົນສ້າງຄວາມສົມດຸນການຄ້າແບບຍືນຍົງ. ປະຕິບັດຢ່າງຄົບຊຸດບັນດາມາດຕະການຄຸ້ມຄອງລາຄາ, ຕະຫຼາດ, ປ້ອງກັນແລະຕ້ານການຄ້າຂາຍຂອງເຖື່ອນ, ການສໍ້ໂກງທາງການຄ້າ. ສຸມໃສ່ປັບປຸງບູລະນະກົນໄກ, ນະໂຍບາຍ, ກົດໝາຍກ່ຽວກັບການລົງທຶນທຸລະກິດ; ກວດຄືນ, ຫຼຸດຜ່ອນເງື່ອນໄຂທຸລະກິດ, ຫຼຸດຜ່ອນຂັ້ນຕອນບໍລິຫານໃຫ້ງ່າຍດາຍ, ເພີ່ມທະວີການກວດກາ, ຊຸກຍູ້, ຕິດຕາມກວດກາການປະຕິບັດ. ພັດທະນາວິສາຫະກິດຢ່າງແຂງແຮງ, ຊຸກຍູ້ການປ່ຽນແປງໃໝ່ປະດິດສ້າງ ແລະການລິເລີ່ມທຸລະກິດ.
ທີສາມ, ຍູ້ແຮງການປະຕິບັດບັນດາການບຸກທະລຸຍຸດທະສາດຍິ່ງກວ່າອີກ. ລວມສູນການບຸລິມະສິດໃຫ້ແກ່ການສ້າງ, ຫັນບັນດາທັດສະນະ ແນວທາງຂອງພັກເປັນນິຕິກຳ ສອດຄ່ອງກັບຄວາມຮຽກຮ້ອງຕ້ອງການປັບປຸງບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ແລະ ການກໍ່ສ້າງລັດແຫ່ງອຳນາດກົດໝາຍສັງຄົມນິຍົມ. ກຳນົດແຈ້ງບົດບາດ, ພາລະໜ້າທີ່ຂອງລັດ ແລະ ຕະຫຼາດ, ສອດຄ່ອງກັບກົດທົ່ວໄປ, ຫຼັກການ, ມາດຕະຖານສາກົນ. ພັດທະນາບັນດາປັດໄຈຕະຫຼາດ ແລະບັນດາປະເພດຕະຫຼາດ, ຮັບປະກັນຄວາມຄົບຊຸດ, ຄົບຖ້ວນ, ດຳເນີນການຢ່າງລຸລ່ວງ, ເຊື່ອມຕໍ່ຢ່າງແໜ້ນແຟ້ນກັບບັນດາພື້ນຖານເສດຖະກິດໃນພາກພື້ນ ແລະໃນທົ່ວໂລກ.
ສຸມໃສ່ກໍ່ສ້າງແຫຼ່ງບຸກຄະລາກອນຄຸນນະພາບສູງຕິດກັບວິສາຫະກິດ, ຊຸກຍູ້ການປ່ຽນແປງໃໝ່ປະດິດສ້າງ, ຍູ້ແຮງການປະຢຸກໃຊ້ວິທະຍາສາດ-ເຕັກໂນໂລຊີ ເພື່ອຍົກສູງສະມັດຕະພາບຂອງງານ, ຄຸນນະພາບ, ປະສິດທິຜົນ ແລະ ຄວາມສາມາດແຂ່ງຂັນ, ຕອບສະໜອງຄວາມຕ້ອງການຈັດວາງໂຄງປະກອບເສດຖະກິດຄືນໃໝ່, ປ່ຽນແປງໃໝ່ຮູບແບບການເຕີບໂຕ ແລະ ການປະຕິວັດອຸດສາຫະກຳ 4.0. ຖືວ່າການຍົກສູງຄຸນນະພານຂອງແຫຼ່ງບຸກຄະລາກອນເປັນໜ້າທີ່ຈຸດໜັກໃຈກາງໜຶ່ງ ຊຶ່ງທັງຮີບດ່ວຍ ທັງຍາວນານຂອງລະບົບການເມືອງ ແລະຊຸມຊົນທຸລະກິດ ເພື່ອແນໃສ່ປະຕິບັດເປົ້າໝາຍຍຸດທະສາດການພັດທະນາຢ່າງໄວ, ຍືນຍົງ. ເອົາໃຈໃສ່ເຖິງຄວາມສາມາດຮັບເອົາເຕັກໂນໂລຊີ, ຖືເອົາວິສາຫະກິດເປັນໃຈກາງຂອງການປ່ຽນແປງໃໝ່, ການພັດທະນາ ແລະການມອບໂອນນະວັດຕະກຳຄວາມກ້າວໜ້າທາງວິທະຍາສາດ-ເຕັກໂນໂລຊີ.
ເຕົ້າໂຮມລວມສູນແຫຼ່ງພະລັງການລົງທຶນພາກລັດ, ເພີ່ມທະວີການດຶງດູດບັນດາແຫຼ່ງທຶນນອກພາກລັດ, ປະກອບທັງການລົງທຶນຈາກຕ່າງປະເທດ ເພື່ອພັດທະນາລະບົບໂຄງສ້າງພື້ນຖານເສດຖະກິດ-ສັງຄົມ ຕາມທິດຄົບຊຸດ, ມີປະສິດທິຜົນ, ທັນສະໄໝ, ບຸລິມະສິດການພັດທະນາໂຄງສ້າງພື້ນຖານເຕັກໂນໂລຊີຂໍ້ມູນຂ່າວສານ, ຄົມມະນາຄົມຂົນສົ່ງ, ຕົວເມືອງ, ພະລັງງານ, ສາລະນະສຸກ, ການສຶກສາ. ຍູ້ແຮງຄວາມຄືບໜ້າ, ສ້າງບັນດາໂຄງສ້າງການຄົມມະນາຄົມຫຼັກໃຫ້ສຳເລັດໂດຍໄວ, ສ້າງການເຊື່ອມຈອດ ແລະການກະທົບແຜ່ລາມເຖິງການພັດທະນາເສດຖະກິດ-ສັງຄົມຢູ່ບັນດາທ້ອງຖິ່ນ, ເຂດພາກ ແລະໃນພື້ນຖານເສດຖະກິດທົງໝົດ.
ທີສີ່, ສ້າງການຫັນປ່ຽນຢ່າງຊັດເຈນ, ມີເນື້ອແທ້ໃນການຈັດວາງໂຄງປະກອບເສດຖະກິດຄືນໃໝ່ຕິດກັບການປ່ຽນແປງໃໝ່ຮູບແບບການເຕີບໂຕ ຕາມຈິດໃຈບັນດາມະຕິຂອງພັກ, ຂອງສະພາແຫ່ງຊາດ. ຍູ້ແຮງການຈັດວາງໂຄງປະກອບກະສິກຳຄືນໃໝ່ ຕິດກັບການກໍ່ສ້າງຊົນນະບົດໃໝ່; ພັດທະນາບັນດາຂະແໜງອຸດສາຫະກຳປຸງແຕ່ງ, ຜະລິດ; ອຸດສາຫະກຳຮັບໃຊ້ກະສິກຳ; ອຸດສາຫະກຳສະໜັບສະໜູນຕິດກັບການເຊື່ອມຕໍ່ພວງພະນັງຄຸນຄ່າຂອງບັນດາບໍລິສັດຂ້າມຊາດ; ບັນດາຂະແໜງບໍລິການທີ່ມີຄຸນຄ່າເພີ່ມສູງ, ເຕັກໂນໂລຊີຂໍ້ມູນ, ການສື່ສານ, ການເງິນ, ທະນາຄານ, ປະກັນໄພ, logistics, ການທ່ອງທ່ຽວ... ກວດຄືນ, ປັບປຸງບູລະນະກົນໄກ, ນະໂຍບາຍ, ຊຸກຍູ້ການພັດທະນາເສດຖະກິດເຂດ, ຍົກສູງປະສິດທິຜົນການປະສານງານລະດັບເຂດ; ເສີມຂະຫຍາຍຢ່າງແຂງແຮງບົດບາດຂອງບັນດາເຂດເສດຖະກິດຈຸດໜັກ, ບັນດາສູນກາງເສດຖະກິດໃຫຍ່.
ປະຕິບັດຢ່າງຂຸ້ນຂ້ຽວການປັບໂຄງສ້າງສະຖາບັນສິນເຊື່ອ ຕິດກັບການແກ້ໄຂໜີ້ເສຍ ຕາມມະຕິຂອງສະພາແຫ່ງຊາດ ແລະ ກົດໝາຍວ່າດ້ວຍການແກ້ໄຂເພີ່ມເຕີມບົດບັນຍັດຂອງກົດໝາຍວ່າດ້ວຍສະຖາບັນສິນເຊື່ອ. ຍູ້ແຮງການປັບໂຄງສ້າງງົບປະມານແຫ່ງລັດແລະໜີ້ສາທາລະນະ ຕາມມະຕິຂອງກົມການເມືອງສູນກາງພັກ; ຈັດວາງຄືນໃໝ່ໂຄງສ້າງການລົງທຶນພາກລັດ ຕິດກັບການປັບໂຄງສ້າງງົບປະມານແຫ່ງລັດ ແລະຮັບປະກັນຄວາມປອດໄພ, ຍືນຍົງຂອງໜີ້ສາທາລະນະ. ດຶງດູດຢ່າງມີການເລືອກເຟັ້ນເອົາບັນດາໂຄງການທີ່ມີການລົງທຶນຈາກຕ່າງປະເທດ. ຍູ້ແຮງການຫັນວິສາຫະກິດຂອງລັດເປັນຫຸ້ນສ່ວນ ແລະການຖອນທຶນຂອງລັດອອກຈາກວິສາຫະກິດ ຕາມຫຼັກການຕະຫຼາດ, ຮັບປະກັນຄວາມເປີດເຜີຍ, ໂປ່ງໃສ; ສ້າງໃຫ້ມີການຫັນປ່ຽນໂດຍພື້ນຖານໃນການແກ້ໄຂບັນດາວິສາຫະກິດ, ໂຄງການທີ່ຫຼຸບທຶນ. ຈັດຕັ້ງຄະນະກຳມະການຄຸ້ມຄອງເງິນທຶນຂອງລັດໃນວິສາຫະກິດ, ຈຳແນກແຍກພາລະບົດບາດບໍລິຫານລັດ ກັບພາລະບົດບາດກຳມະສິດຂອງລັດ. ປ່ຽນແປງໃໝ່, ຍົກສູງປະສິດທິຜົນການເຄື່ອນໄຫວຂອງໜ່ວຍງານພາລະກິດຂອງລັດຕິດກັບການຊຸກຍູ້ການຫັນເປັນສັງຄົມ.
ສ້າງໃຫ້ມີການບຸກທະລຸໃນຈິນຕະນາການ ແລະການກະທຳ, ລົບລ້າງຄວາມອະຄະຕິ ແລະອຸປະສັກທຸກຢ່າງ ເພື່ອໃຫ້ເສດຖະກິດເອກະຊົນພັດທະນາຢູ່ໃນທຸກຂະແໜງການ, ທຸກຂົງເຂດທີ່ກົດໝາຍບໍ່ຫວງຫ້າມ. ສົ່ງເສີມບັນດາກຸ່ມເສດຖະກິດເອກະຊົນເຂົ້າຮ່ວມຢ່າງມີປະສິດທິຜົນເຂົ້າໃນວິວັດການຖອນທຶນຂອງລັດ, ການຫັນວິສາຫະກິດຂອງລັດເປັນຫຸ້ນສ່ວນ ແລະການພັດທະນຢ່າງໝັ້ນຄົງ, ມີລະດັບພາກພື້ນ, ລະດັບສາກົນ; ປະກອບສ່ວນກໍ່ສ້າງພື້ນຖານເສດຖະກິດທີ່ເປັນເອກະລາດ ເປັນເຈົ້າຕົນເອງ. ຊ່ວຍໜູນການປ່ຽນແປງໃໝ່, ປະດິດສ້າງ, ຫັນເຕັກໂນໂລຊີເປັນທັນສະໄໝ ແລະພັດທະນາແຫຼ່ງບຸກຄະລາກອນທີ່ມີຄວາມສາມາດແຂ່ງຂັນ, ເຂົ້າຮ່ວມເຄືອຂ່າຍການຜະລິດ, ພວງພະນັງຄຸນຄ່າພາກພື້ນແລະທົ່ວໂລກ. ຍົກສູງຄວາມຮັບຮູ້ດ້ານການເມືອງ, ຈິດໃຈເພິ່ງຕົນເອງສ້າງຕົນໃຫ້ເຂັ້ມແຂງ, ນ້ຳໃຈຮັກຊາດ, ຄວາມທະນົງໃຈໃນກຽດສັກສີຂອງຊາດ, ຈິດສຳນຶກໃນການປະຕິບັດຕາມກົດໝາຍ ແລະ ຄວາມຮັບຜິດຊອບຕໍ່ສັງຄົມ ຂອງບັນດາເຈົ້າຂອງວິສາຫະກິດ.
ທີຫ້າ, ພ້ອມກັບການພັດທະນາເສດຖະກິດຕ້ອງເຮັດເປັນຢ່າງດີບັນດາໜ້າທີ່ພັດທະນາວັດທະນະທຳ, ປະຕິບັດປະຊາທິປະໄຕ ແລະຄວາມຍຸຕິທຳທາງສັງຄົມ. ບັນດາຂັ້ນ, ບັນດາຂະແໜງການຕ້ອງເປັນເຈົ້າການ, ຕັ້ງໜ້າລົງມືປະຕິບັດງານ, ເອົາໃຈໃສ່ຊີ້ນຳນຳພາປະຕິບັດນະໂຍບາຍສັງຄົມໃຫ້ດີກວ່າອີກ, ກໍ່ສ້າງວັດທະນະທຳ, ຜູ້ຄົນຫວຽດນາມທີ່ຂະຫຍາຍຕົວຢ່າງຮອບດ້ານ, ຮັບປະກັນຄວາມປອດໄພສັງຄົມ, ຍົກສູງຊີວິດການເປັນຢູ່ດ້ານວັດຖຸແລະຈິດໃຈຂອງປະຊົນຢ່າງບໍ່ຢຸດຢັ້ງ ຕາມຈິດໃຈບໍ່ໃຫ້ຜູ້ໃດຖືກປະຢູ່ຂ້າງຫຼັງ. ປະຕິບັດເປັນຢ່າງດີນະໂຍບາຍຕໍ່ຜູ້ທີ່ມີຄຸນງາມຄວາມດີຕໍ່ຂາດ, ຮັບປະກັນຄວາມປອດໄພສັງຄົມ, ຫຼຸດຜ່ອນຄວາມທຸກຍາກ, ເພີ່ມທະວີການສຶກສາແລະຝຶກອົບຮົມວິຊາຊີບ, ສ້າງວຽກເຮັດງານທຳ; ບຸລິມະສິດໃນການຈັດແບ່ງງົບປະມານຂອງລັດ ແລະລະດົມແຫຼ່ງທຶນນອກງົບປະມານ ເພື່ອພັດທະນາເຂດທີ່ພົບຄວາມຫຍຸ້ງຍາກ, ເຂດຖືກໄພທຳມະຊາດ ແລະເຂດຊົນເຜົ່າສ່ວນນ້ອຍ. ຜັນຂະຫຍາຍຢ່າງມີປະສິດທິຜົນບັນດາມະຕິຂອງສູນກາງກ່ຽວກັບວຽກງານສາທາລະນະສຸກ, ວຽກງານປະຊາກອນ. ອະນຸຮັກແລະເສີມຂະຫຍາຍບັນດາຄຸນຄ່າ, ມໍລະດົກວັດທະນະທຳ ແລະມູນເຊື້ອອັນດີງາມຂອງຊາດ; ສະກັດກັ້ນຄວາມເສື່ອມໂຊມທາງດ້ານຄຸນສົມບັດສິນທຳ, ແບບແຜນດຳລົງຊີວິດ; ປ້ອງກັນແລະຕ້ານຄວາມຮຸນແຮງໃນຄອບຄົວ, ການລ່ວງລະເມີດເດັກ ແມ່ຍິງ. ປະຕິບັດເປັນຢ່າງດີວຽກງານຊົນເຜົ່າ, ສາສະໜາ; ເບິ່ງແຍງດູແລຜູ້ເຖົ້າຜູ້ແກ່, ຄົນພິການ ແລະ ວຽກງານຄອບຄົວ, ເດັກນ້ອຍ, ຊາວໜຸ່ມ, ຍຸວະຊົນ, ຄວາມສະເໜີພາບທາງເພດ, ພັດທະນາກິລາກາຍະກຳ.
ທີຫົກ, ຄວາມເປັນເຈົ້າການຮັບມືກັບການປ່ຽນແປງສະພາບອາກາດ, ການນຳໃຊ້ຊັບພະຍາກອນຢ່າງປະຢັດ ແລະການປົກປັກຮັກສາສະພາບແວດລ້ອມ ມີຄວາມໝາຍຕັດສິນຕໍ່ການພັດທະນາແບບຍືນຍົງຂອງປະເທດ. ສຸມໃສ່ປົວແປງຄຸນນະພາບຂອງສິ່ງແວດລ້ອມໃຫ້ດີຂຶ້ນ ແລະ ແກ້ໄຂມົນລະພິດ, ໂດຍສະເພາະແມ່ນຢູ່ໝູ່ບ້ານຫັດຖະກຳ, ກຸ່ມ ເຂດອຸດສາຫະກຳ, ເຂດເສດຖະກິດ, ເຂດທີ່ຢູ່ອາໄສລວມສູນຢູ່ຊົນນະບົດ. ແກ້ໄຂຢ່າງມີປະສິດທິຜົນສະພາບການທະເລຫາຍໃຈ ນ້ຳທະເລຍຶ່ງຂຶ້ນ ກໍ່ໃຫ້ເກີດນ້ຳຖ້ວມຢູ່ຕົວເມືອງໃຫຍ່ບາງແຫ່ງ, ການແຊກຊຶມຂອງນ້ຳເຄັມຢູ່ບັນດາແຂວງຊາຍຝັ່ງທະເລ ແລະຢູ່ເຂດທົ່ງພຽງແມ່ນ້ຳຂອງພາກໃຕ້ຫວຽດນາມ. ແກ້ໄຂກຳຈັດຢ່າງເດັດຂາດສະພາບການທຳລາຍປ່າ, ການຂຸດຄົ້ນຊັບພະຍາກອນ, ແຮ່ທາດ, ຫິມ, ກວດດິນຊາຍຜິດກົດໝາຍ. ເພີ່ມທະວີຄວາມສາມາດຄາດຄະເນ ແລະການກ່າວເຕື່ອນ, ເປັນເຈົ້າການໃນການປ້ອງກັນຕ້ານໄພທຳມະຊາດ ແລະ ຫຼຸດຜ່ອນຜົນກະທົບຂອງມັນ. ປະຕິບັດຢ່າງມີປະສິດທິຜົນບັນດາມາດຕະການເປັນເຈົ້າການຮັບມືກັບການປ່ຽນແປງສະພາບອາກາດ, ການເຕີບໂຕຂຽວ, ການພັດທະນາແບບຍືນຍົງ; ສັບຊ້ອນເປົ້າໝາຍປົກປັກຮັກສາສະພາບແວດລ້ອມເຂົ້າໃນບັນດາແຜນຍຸດທະສາດ, ແຜນແມ່ບົດ, ແຜນການ, ໂຄງການພັດທະນາຂອງແຕ່ລະຂະແໜງການ, ແຕ່ລະທ້ອງຖິ່ນ.
ທີເຈັດ, ສ້າງການບໍລິຫານທີ່ມີປະສິດທິພາບ ປະສິດທິຜົນ, ມີລະບຽບວິໄນ; ບັນດາຂັ້ນ, ບັນດາຂະແໜງການຕ້ອງຖືວ່າການປ່ຽນແປງໃໝ່, ຈັດຕັ້ງສັບຊ້ອນກົງຈັດໃຫ້ກະທັດລັດ ແລະເຄື່ອນໄຫວຢ່າງມີປະສິດທິພາບ ປະສິດທິຜົນ ແມ່ນໜ້າທີ່ສຳຄັນອັນດັບໜຶ່ງ. ສຸມໃສ່ກວດຄືນ, ຈັດວາງສັບຊ້ອນ, ປັບປຸງບູລະນະກົງຈັກ ແລະຫົວເງື່ອນພາຍໃນອົງການບໍລິຫານ; ກຳນົດຢ່າງເຂັ້ມງວດກ່ຽວກັບການບັນຈຸ, ຈຳນວນພະນັກງານ ລັດຖະກອນ ພາລະກອນ; ກໍ່ສ້າງກົນໄກແຂ່ງຂັນ, ເປີດເຜີຍ, ໂປ່ງໃສໃນການຄັດເລືອກເອົາ, ແຕ່ງຕັ້ງ, ເລື່ອນຊັ້ນຕຳແໜ່ງໃຫ້ພະນັກງານ. ຍູ້ແຮງການນຳໃຊ້ເຕັກໂນໂລຊີຂໍ້ມູນຂ່າວສານ, ກໍ່ສ້າງລັດຖະບານເອເລັກໂຕຣນິກ. ຮຽກຮ້ອງໃຫ້ບັນດາຂະແໜງການ, ບັນດາຂັ້ນ, ສຳນັກງານອົງການຕ້ອງປະຕິບັດຂໍ້ກຳນົດຕ່າງໆກ່ຽວກັບການປ້ອງກັນແລະຕ້ານການສໍ້ລາດບັງຫຼວງ, ການຟຸມເຟືອຍ; ກວດກາ, ຕິດຕາມກວດກາ ແລະ ຕັດສິນລົງໂທດຢ່າງເຂັ້ມງວດ, ເປີດເຜີຍ ຕໍ່ການລະເມີດກົດໝາຍ, ບໍ່ມີເຂດຫວງຫ້າມສຳລັບການສໍ້ລາດບັງຫຼວງ, ການຟຸມເຟືອຍ, ຄວາມຫຍໍ້ທໍ້, ຜົນປະໂຫຍດໝູ່ພວກ. ພັດທະນາເປີດກວ້າງຂະບວນການປະຢັດ, ຕ້ານການຟຸມເຟືອຍໃນທົ່ວສັງຄົມ, ກ່ອນອື່ນໝັດແມ່ນຢູ່ໃນລະບົບການບໍລະຫານລັດ. ເຮັດເປັນຢ່າງດີວຽກງານຕ້ອນຮັບພົນລະເມືອງ, ແກ້ໄຂການຮ້ອງທຸກ, ກ່າວໂທດ. ປະຕິບັດຢ່າງເຂັ້ມງວດມະຕິກອງປະຊຸມສູນກາງພັດຄັ້ງທີ 4 ສະໄໝທີ XII ວ່າດ້ວຍການເພີ່ມທະວີການກໍ່ສ້າງ, ປັບປຸງພັກ; ກີດກັ້ນແລະຍູ້ຖອຍ ຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ບັນດາປະກົດການ "ຫັນປ່ຽນດ້ວຍຕົນເອງ", "ປ່ຽນແປງດ້ວຍຕົນເອງ" ຢູ່ພາຍໃນ.
ທີແປດ, ເດັດດ່ຽວ ໝັ້ນໜຽວໃນການຕໍ່ສູ້ປົກປັກຮັກສາອະທິປະໄຕ, ຮັກສາສະພາບແວດລ້ອມສັນຕິພາບທີ່ສະດວກດີ ໃຫ້ແກ່ການພັດທະນາເສດຖະກິດ-ສັງຄົມ. ປັບປຸງທ່າສະໜາມປ້ອງກັນປະເທດທົ່ວປວງຊົນ, ການປ້ອງກັນຄວາມສະຫງົບປະຊາຊົນ. ສຸມໃສ່ການປ້ອງກັນ, ຕ້ານ, ຕໍ່ສູ້ຢ່າງມີປະສິດທິຜົນກັບອາດຊະຍາກຳທຸກປະເພດ. ປະຕິບັດຢ່າງຄົບຊຸດບັນດາມາດຕະການຮັບປະກັນຄວາມເປັນລະບຽບຮຽບຮ້ອຍ, ຄວາມປອດໄພໃນການຈະລາຈອນ ແລະ ການປ້ອງກັນອັກຄີໄພແລະການລະເບີດ. ເປັນເຈົ້າການຍິ່ງກວ່າອີກໃນວຽກງານການຕ່າງປະເທດ ແລະການເຊື່ອມໂຍງສາກົນ; ຈັດຕັ້ງເປັນຢ່າງດີບັນດາການເຄື່ອນໄຫວພົວພັນຕ່າງປະເທດທະວິພາຄີ, ພະຫຸພາຄີ; ຂຸດຄົ້ນຢ່າງມີປະສິດທິຜົນ, ສວຍໃຊ້ໂອກາດທີ່ບັນດາສັນຍາການຄ້າເສລີ (FTA) ນຳມາໃຫ້, ບໍ່ໃຫ້ຫວຽດນາມຖືກຕົກຢູ່ຂ້າງຫຼັງ. ເຮັດວຽກງານປົກປ້ອງພົນລະເມືອງໃຫ້ໄດ້ດີກວ່າອີກ, ສ້າງເງື່ອນໄຂທີ່ສະດວກດີໃຫ້ຊາວຫວຽດນາມຢູ່ຕ່າງປະເທດປະກອບສ່ວນກໍ່ສ້າງປະເທດ.
*
* *
ປີ 2017, ພວກເຮົາບັນລຸຜົນສຳເລັດທີ່ສຳຄັນ ຮອບດ້ານທີ່ສຸດ ແລະ ກ້າວເຂົ້າສູ່ປີ 2018 ດ້ວຍບັນຍາກາດໃໝ່. ການປະຕິບັດໜ້າທີ່ປີ 2018 ມີຄວາມໝາຍສຳຄັນທີ່ສຸດ, ຊຶ່ງຕ້ອງສຸມໃສ່ຜັນຂະຫຍາຍດ້ວຍຄວາມພະຍາຍາມສູງສຸດ, ດ້ວຍບັນດາວິທີປະຕິບັດແບບປ່ຽນແປງໃໝ່, ປະດິດສ້າງ, ມີປະສິດທິຜົນຫຼາຍກວ່າອີກ ເພື່ອບໍ່ພຽງແຕ່ສຳເລັດແຜນການປີ 2018 ເທົ່ານັ້ນ ຫາກຍັງສ້າງພື້ນຖານທີ່ດີໃຫ້ແກ່ການເຕີບໂຕຢ່າງໄວກວ່າ ພັດທະນາຍືນຍົງກວ່າໃນຊຸມປີຕໍ່ໄປ, ສູ້ຊົນປະຕິບັດບັນດາເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມ 5 ປີ 2016 - 2020 ຢ່າງສຳເລັດມີໄຊ ຕາມມະຕິຂອງກອງປະຊຸມໃຫຍ່ຄັ້ງທີ XII ຂອງພັກ ແລະມະຕິຂອງສະພາແຫ່ງຊາດ.
ໃນທີ່ກອງປະຊຸມອອນໄລຂອງລັດຖະບານແລະບັນດທ້ອງຖິ່ນໃນທົ່ວປະເທດເພື່ອຜັນຂະຫຍາຍໜ້າທີ່ແຜນການປີ 2018, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ຊີ້ນຳວ່າ ບໍ່ອັດຕະໃສ, ບໍ່ພໍໃຈ ມົວເມົານຳໄຊຊະນະ ຜົນສຳເລັດ, ຕ້ອງສຸມໃສ່ແກ້ໄຂຜ່ານຜ່າສິ່ງຄົງຄ້າງ ຈຸດອ່ອນ ຂໍ້ຈຳກັດ, ມານະພະຍາຍາມຍິ່ງກວ່າອີກເພື່ອພາໃຫ້ປະເທດຊາດພັດທະນາຢ່າງໄວແລະຍືນຍົງ, ບໍ່ຖືກຕົກຢູ່ຂ້າງຫຼັງ, ກ້າວເທື່ອລະກ້າວໃຫ້ທັນກັບບັນດາປະເທດທີ່ຈະເລີນກ້າວໜ້າໃນພາກພື້ນ ແລະໃນໂລກ.
ເສີມຂະຫຍາຍກຳລັງແຮງແຫ່ງມະຫາສາມັກຄີປວງຊົນທົງຊາດ, ຈິດໃຈຮັກຊາດ, ເຈດຈຳນົງອິງໃສ່ຕົນເອງເພື່ອສ້າງຕົນໃຫ້ເຂັ້ມແຂງ, ພວກເຮົາຈົ່ງຮ່ວມຈິດຮ່ວມໃຈ ຮ່ວມແຮງກັນ, ປ່ຽນແປງໃໝ່ ປະດິດສ້າງ, ຊື່ສັດສຸຈະລິດ, ມີລະບຽບວິໄນ, ຜ່ານຜ່າຄວາມຫຍຸ້ງຍາກ ສິ່ງທ້າທາຍ, ຍາດແຍ່ງໂອກາດໃໝ່, ອອກແຮງແຂ່ງຂັນ, ພະຍາຍາມສູ້ຊົນປະຕິບັດບັນດາເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມທີ່ພັກແລະລັດໄດ້ວາງອອກມາ ຢ່າງສຳເລັດມີໄຊ, ສ້າງປະເທດຫວຽດນາມສັງຄົມນິຍົມ ທີ່ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸຕິທຳ ແລະສີວິໄລ./.
ໂດຍ ຫງວຽນຊວັນຝຸກ
ກຳມະການກົມການເມືອງ, ນາຍົກລັດຖະມົນຕີ
ແຫ່ງປະເທດສາທາລະນະລັດສັງຄົມນິຍົມຫວຽດນາມ
-----------------------------
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 905 (ເດືອນມີນາ 2018)